22 ጉንቦት 2019 ምንጪ ስእሊ, TEWELDE ኣብ መፋርቕ ስሳታት፡ ርእሰ ከተማ ኤርትራ - ኣስመራ ፡ "ሽገይ ሃቡኒ!" ብእትብል ህብብቲ ሃገራዊት ደርፊ ተወዓዊዓ ነይራ። ንግሆ ርፍድፍድ ክብል ኣብ እንዳ ሻሂታት፡ ምሸት ጽልምትምት ክብል ኣብ ኣብያተ መስተን መዘናግዒታትን "ሽገይ ሃቡኒ" ዝብል ሙዚቃዊ መቓልሕ እዩ ዝስማዕ። ኣብ ዝተፈላለየ ጎደናታት እታ ከተማ ዝርከባ ንግዳዊ ትካላት ከኣ ነዛ ብመምህር ተወልደ ረዳ ዝተደርፈት "ሽገይ ሃቡኒ!" ዘርእስታ ሰንደቕ ኣብያ እየን ዘድርፋ። ኣይደንጎየትን፡ ሽገይ ሃቡኒ ብምሒር ምድግጋም ናብ ሃገራዊ መዝሙር ዓብያ፡ ኣብ መላእ ኤርትራ፡ ኣርማ መኸተን እምቢታን ኤርትራውያን ኮይና። ነብሲ ወከፍ ኤርትራዊ፡ ዓቢኡ ንእሽትኡ፡ ገባሩ ምሁሩ፡ ንጉስ ሃይለስላሰ፡ ፈደራላዊ ውዑል ኣፍሪሱ ባንዴራ ኤርትራ ብሓይሊ ኣውሪዱ፡ ንዝፈጸሞ ጎቦጣ ብምኹናን "ሽገይ ሃቡኒ" ብእትብል ዜማ፡ "እምቢ ንመግዛእቲ" ዝበለሉ እዋን እዩ ነይሩ። ልኡኽ ቢቢሲ ትግርኛ፡ ካብቲ ቀንዲ ዋና፡ ካብቲ ዘያምን ደራስን፡ ሙዚቀኛን ደራፍን፡ መምህር ተወልደ ረዳ፡ ብዛዕባ እታ ሃገራዊት መዝሙርን፡ ሽዑ ዝነበረ ሃዋህውን፡ መዓስን ኣበይን፡ ከመይን ስለምንታይ ንዝብል ሕቶታት መልሲ ንምርካብ፡ ንሃገረ ሆላንድ ከተማ ሮቶረዳም ተጓዒዘ። ሰላም ኢትዮ-ኤርትራ ኣብ ሙዚቃ ትግርኛ እንታይ ጽልዋ ኣሕዲሩ?
